《月仲重九生朝喜赋二首 其二》
宋代·林希逸

长年冷淡似难堪，自比荣期乐有三。就书卷中时借问，除杯酒外老何耽。

定知丹桂还儿折，且把黄花对我簪。好趁月明来痛饮，不妨握手共迂谈。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。